Secretarul de stat american, Anthony Blinken, a dezvăluit miercuri un nou sprijin financiar în valoare de 2 miliarde de dolari pentru Ucraina, subliniind importanța acestuia într-un „moment critic”.
Noul ajutor american pentru Ucraina vine într-o perioadă tensionată. Blinken a subliniat că aceste fonduri vor contribui la furnizarea de armament necesară pentru consolidarea capacităților de apărare ale Ucrainei.
Statele Unite ale Americii „se angajează să se asigure că Ucraina are echipamentul necesar pentru a avea succes pe câmpul de luptă”, a afirmat Blinken în cadrul conferinței de presă.
„Azi și SUA vor investi în baza industrială a Ucrainei”, a afirmat secretarul de stat al SUA.
În urma unei recente vizite în China, Blinken a atras atenția asupra preocupărilor legate de sprijinul pe care Beijingul îl acordă Moscovei în reconstrucția sa militară. Există o „îngrijorare cu privire la sprijinul pe care China îl oferă Rusiei pentru a-și reconstrui baza industrială de apărare”, a declarat Blinken.
Cu toate că China nu este implicată direct în conflictul dintre Rusia și Ucraina, există îngrijorări legate de furnizarea de tehnologie și echipamente militare care ar putea întări capacitatea de apărare a Rusiei, conform Adevărul.ro.
„Majoritatea covârșitoare uneltelor care provin din China, microelectronica, acestea sunt direct destinate întăririi bazei industriale de apărare a Rusiei. Rusia a fost capabilă să producă mai multe tancuri, rachete, folosite în agresiunea împotriva Ucrainei”, a spus el.
Secretarul de stat american a subliniat că Statele Unite urmăresc evoluția din regiune și sunt hotărâte să continue să acționeze prin impunerea de sancțiuni împotriva companiilor implicate.
În discuțiile cu ministrul ucrainean de externe Dmitro Kuleba, Blinken a clarificat că Ucraina are autonomia deplină de a decide dacă va utiliza armele furnizate de SUA pentru a ataca ținte în interiorul Rusiei. Este o „decizie pe care ar trebui să o ia Kievul”, spune Blinken.